Is-Segretarju Ġenerali tal-General Workers Union, is-Sur Tony Zarb, ilbieraħ indirizza s-summit tal-mexxejja tat-trade unions Ewropew li kien organizzat f”Ruma mit-tliet unions Taljani, is-CGIL, CISL u UIL, lejliet Konferenza Ewropea dedikata lil ħolqien tax-xogħol u tkabbir ekonomiku li se titlaqqa’ mill-Prim Ministru Taljan Matteo Renzi llum. Dan is-summit tal-mexxejja tat-trade unions, li għalih, minbarra l-unions Taljani kienu mistiedna wkoll il-unions affiljati mal-Konfederazzjoni Ewropea tat-Trade Union (ETUC) kellu l-għan li jiddiskuti ideat u proposti ta’ kif tiġi megħluba l-politika ta’ awsterità li ma ġabitx ħlief tbatija fuq il-ħaddiema, pensjonanti u żgħażagħ u kif ukoll il-bidla meħtieġa biex tiġi rinnovata l-ekonomija Ewropea sabiex jiżdied l-investiment għall-ħolqien tax-xogħol. Fi stqarrija ntqal li dan is-summit, il-GWU kienet l-unika union Maltija li aċċettat l-istedina biex tattendi u tippartecipa fih. Mas-Sur Tony Zarb attenda wkoll dan is-summit is-Segretarju Ġenerali Designate Josef Bugeja. Qabel intemm is-summit, Susanna Camusso, Segretarja Ġenerali tas-CGIL irringrazzjat kemm lil Tony Zarb personali kif lill-GWU għas-solidarjetà tagħhom mal-ħaddiema u mat-trade unions Taljani f’dawn il-mumenti diffiċli li għaddejjin minnhom.